b'\n_START_ARTICLE_\nKokosova palma\n_START_SECTION_\nOpis\n_START_PARAGRAPH_\nAlexander von Humboldt iznio je prva stru\xc4\x8dna zapa\xc5\xbeanja zasnovana na izgledu drveta - visokog i plemenitog u usporedbi sa svim dotad vi\xc4\x91enim raslinjem, tankog stabla koje str\xc5\xa1i uvis 25 do 30 metara i na \xc4\x8dijem se vrhu nalazi gusta kro\xc5\xa1nja od tridesetak perasto razdijeljenih listova duga\xc4\x8dkih \xc4\x8detiri metra. Znanstvenici su kasnije otkrili da je cvast kokosove palme razgranata, u po\xc4\x8detku obavijena \xc4\x8dvrstom ovojnicom i sastavljena od mu\xc5\xa1kih i malobrojnih \xc5\xbeenskih cvjetova. Iz nje nastaje plod koji se sastoji od tankog i nepropusnog vanjskog omota\xc4\x8da, egzokarpa, i \xc4\x8dvrstog i tvrdog unutra\xc5\xa1njeg sloja, endokarpa. Izme\xc4\x91u se nalazi debeli sloj lakog i rastresitog tkiva, mezokarpa, u \xc4\x8dijem je sredi\xc5\xa1tu bijelo sjeme s vrlo razvijenim endospermom u obliku kugle, s debelom mesnatom ovojnicom u kojoj je mlije\xc4\x8dna teku\xc4\x87ina._NEWLINE_Visoko stablo u promjeru ima 30 cm, ali je izuzetno \xc4\x8dvrsto i odolijeva vjetrovima jer ga za pje\xc5\xa1\xc4\x8dano tlo, u dubini od 8 m, dr\xc5\xbei oko 800 korijenova, ne debljih od jednog centimetra. Sjeme je nepropusno za morsku vodu u kojoj mo\xc5\xbee plivati i do 4500 kilometara i potom, neo\xc5\xa1te\xc4\x87eno, isklijati na tlu. Poslije sedam godina palma ra\xc4\x91a prvi plod, a izme\xc4\x91u petnaeste i pedesete godine \xc5\xbeivota donese od 60 do 80 oraha svake godine. S osamdeset godina prestaje ra\xc4\x91ati i naj\xc4\x8de\xc5\xa1\xc4\x87e umire. Samo malobrojni primjerci do\xc5\xbeive i do 150 godina.\n_START_SECTION_\nPodrijetlo\n_START_PARAGRAPH_\nPostojbina kokosove palme ne mo\xc5\xbee se sa sigurno\xc5\xa1\xc4\x87u utvrditi. Legenda ka\xc5\xbee da je ponikla na tlu Polinezije iz sjemena u koje se pretvorila neostvarena ljubav lijepe poglavi\xc4\x8dine k\xc4\x87eri po imenu Hina i siroma\xc5\xa1nog, neuglednog mladi\xc4\x87a Aala. Ne mogav\xc5\xa1i \xc5\xbeivjeti bez voljene, mladi\xc4\x87 je umro, a iz njegovog groba koji je Hina natapala suzama izniklo je neobi\xc4\x8dno drvo: tanko, vitko i toliko visoko da je nadma\xc5\xa1ilo okolno raslinje. Kro\xc5\xa1njom je dodirivalo nebo uzdi\xc5\xbeu\xc4\x87i ljubav u vje\xc4\x8dne, bo\xc5\xbeanske visine. Da bi ga Hina mogla gledati, orah je dobio Aalov lik. Mo\xc5\xbee ga vidjeti svatko tko olju\xc5\xa1ti kokos, ka\xc5\xbeu i danas Poline\xc5\xbeani. Na \xc4\x8dvrstoj opni postoje tri tanja djela koja se mogu probiti. To su o\xc4\x8di i usta mladog Aala. Na ovu legendu nadovezuje se i druga, urezana na jednoj kamenoj plo\xc4\x8di na\xc4\x91enoj na Filipinima. Po njoj, kokosova palma je nebesko drvo nastalo od zvijezde, na koju svojim oblikom kro\xc5\xa1nja i podsje\xc4\x87a. Darovano je ljudima voljom bo\xc5\xbeanskih sila i to\xc4\x8di iz sebe "napitak \xc5\xbeivota".\n_START_SECTION_\nUpotreba\n_START_PARAGRAPH_\nPlod se mo\xc5\xbee najbolje iskoristiti. Dok je zelen, nezrele jezgre, daje zdrav mlije\xc4\x8dni napitak bogat kalijem i mineralnim sastojcima, a svaki ga orah sadr\xc5\xbei oko litre. Mesnati dio zrelog endosperma upije ga i sa\xc4\x8duva. Jednako je zdrav i svje\xc5\xbe, ali i pomije\xc5\xa1an s prokuhanom vodom kao kokosovo mlijeko. Osu\xc5\xa1en i nariban poznat je pod nazivom korpa i koristi se kao bra\xc5\xa1no za kruh kakav spremaju \xc5\xbeene iz \xc5\xa0ri Lanke ili kao osnova za keks i pecivo, ulje, maslac. Koristi se i u kemijskoj industriji za fine kreme, sapune, emulzije, kao i za proizvodnju eksploziva. Od vlaknastih dijelova dobivaju se \xc4\x8dvrste niti od kojih je neko\xc4\x87 upredana u\xc5\xbead, tkani tepisi i pravljene \xc4\x8detke, a danas slu\xc5\xbee i za izradu izolacijskog materijala i automobilska sjedala koja se ugra\xc4\x91uju u vozila marke "Daimler Chrysler". \xc4\x8cvrste drvenaste ljuske nisu vi\xc5\xa1e samo posu\xc4\x91e za doma\xc4\x87instvo i ukrasni predmeti, ve\xc4\x87 i materijal od koga se oblikuje dugmad i nakit. Li\xc5\xa1\xc4\x87e se od davnina upotrebljavalo za pokrivanje krovova i izradu pletenih rukotvorina, odli\xc4\x8dna je za\xc5\xa1tita od komaraca, pa se prera\xc4\x91uje u insekticide. Debla su na\xc5\xa1la \xc5\xa1iroku primjenu kao gra\xc4\x91evinski materijal. Pored greda, od njih se prave i sve vrste zidnih obloga, namje\xc5\xa1taj, a kora se prera\xc4\x91uje u gumu._NEWLINE_Kao prava znamenitost, kokosova palma na\xc5\xa1la se 1904. godine na po\xc5\xa1tanskoj marki Francuske Gvajane, a potom i Samoe i Liberije. Brazilski glazbenik Ari Baroso u velja\xc4\x8di 1939. godine posvetio joj je sambu \xe2\x80\x9eBrazil", himnu koja se i danas izvodi na Copacabani. Nedavno je jedan kokosov orah prodat za 1,14 milijuna eura. Ubraja se u vrednije eksponate ugledne aukcijske ku\xc4\x87e "Christie\'s" u Londonu, a nalazio se na brodu "Bounty" kapetana Williama Bligha (1754-1817) te pre\xc5\xbeivio poznatu pobunu.'